An sinasabing pampurok na saranggola ginagamitan nin turos na pinulotan nin dinokdok na bintig an apod bidriyo (Esp. vidrio, salming) na kayang gumotgot (magkapagot) sa turos kan kalaban. An buradol man pwedeng takodan nin pidasong langkoy kan buri o niyog na inaapod na sumba nakabalagbag sa lakbang kan saiyang pakpak o sa may bandang ikog. Ini makusog an hagonghong pagtinatamaan nin duros. Napapaburu-bago an bura kan sumba depende sa desenyo kaini.